Ich, Othmar Müller von Heùsserenn, diser zeit waldtprobst, ✳ bekhenn unnd thùn khùnndt aller menngklichem mit disem brieve, ✳ als ich uff heùt dato ann statt, innamē
unnd mit volkhòm̄en gewalt des hochwirdigen unnd geistlichen her̄en ✳ her Gallen, abbte des wirdigen gotzhùsses Sannct Blasien uff dem Schwartzwaldt ꝫcꝭ, eins gnedig₎
herren, ✳ zù Thyffenhùsern uff dem unnderganng zuͦ gericht gesessen, ✳ fur mich unnd herùnden geschryben richtern unnd urthelsprecher khom̄en und erschinen sindt ✳ die fùrnemenn,
ersamen und weyssen her̄ ✳ Hanns Ulrich Zechender, hoffmeister des gotzhùsz Kùngsfelden, ✳ Hanns Greylin von Bruͦckh, ✳ Hans Rosenstyl, schreyber, unnd Bernhart Im Hoff, egmelts gotshùsses Kùngsfelden schaffner zuͦ Waltshùt, ✳ als recht volmechtig verordnet anwält einer loblichen unnd ersamen stat Bern inn Jechtlanndt, ✳ so dan diser zeit merberiert gotzhùsz
Kùngsfelden in handts haben, ✳ mit Salome Botzen von Oberkhùtterow verfùrsprechet an eine, ✳ unnd die wirdigē, ersamen und geistlichen hern ✳ her Caspar Muller, groszkheller, und
meister Hylariùs Glaser, schùlmeister, ✳ als volmechtig anwält hochgedachts meins gnedigē herren von Sannct Blasien, mit Caspar Knebeln von Wyllafingen auch verfùrsprechet ✳
anderstheils. unnd liessen demnach die vorgenātten anwält von Bern dùrch iren fùrsprechen rheden unnd erzellen, ✳ wie das sy uszbevelch ✳ irer gnedigen herrē und obern wolgemeltter statt Bern söllen unnd wellen iren hoff, zuͦ Thyffenhùsern gelegen, ✳ mit aller seiner an und zuͦgehörde, ✳ zinsz, zehennden, recht unndt gerechttigkheit, ✳ so veyl unnd weit
irer khoùffbrieff an obgenāt gotzhùsz Kùnngsfelden uffrecht und redlich erkhoùfft ✳ zuͦ gebe unnd innhalt ✳ nach dem lanndtsbrùch allhie von newͧem berainigen oder erneùweren. ✳ dweyl unnd aber die güttere, ✳ so zù irem hoff gehörig, ✳ zwischen und under den gotzhùsz güttern Sannct Blasien gelegen, ✳ das niemandts wol die beruertt₎ beider gotzhùsz gütter
von stùck zù stùckh von und uszeinanderen vertheylen wysse noch khoͤnne, ✳ begeren sy iren khouffbrieve umb mergemeltt₎ hoff ze Thyffenhüsern zù verlesen hören ✳ unnd dan genātten brieff also erneùweren, fidimieren und nach erkhantnùsz des rechtens zuͦ verrer crefften bestettigen. ✳ uff welchen fùrtrag oùch obgenāt meins gnedig₎ hern zù Sanndt Blasien
gwalts haber dùrch iren fùrsprechen redtt₎, ✳ das sy zùliessen, mergemeltten Kùngsfelder khoùffbrieff zu vˀlesen ✳ und den selben alhie in merhèr crefft zù stellen, ✳ so veyl den hoff unnd
des selben zùhörige gütter sampt irem zinsz und zehenden zù Thyffenhùsern berier, ✳ doch mit dem geding und vorbehalt, ✳ das solches irem gnedig₎ herrē ✳ deren gotzhùsz Sandt Blasienn
an seinen brieven, rödeln, urbarbiechēr und all andern rechten und gerechtigkheitten, ✳ so erstgenāt gotzhusz Sandt Blasien ✳ oùch zù Thyffenhùsern umb, an und zù iren beyden höffen
mit aller und jecklicher irer zùgehorden und ansprachen haben, ✳ unvergriffenlich und gentzlich unschädlich syg, jetz und hernach in alweg, ✳ welches nùn mergemelt anwält von
Bern an stat und vonwegen vorgedachts gotzhùsz zù Kùngsfelden gùtvillig vergùnt ✳ unnd zù gelassen haben ✳ unnd darùff von mir, obgeschrybnem richter, begert, das
inen ir veylgenantter brieff vor recht verlesen ✳ und dan zù verrer cräfften nach erkhantnùsz des rechtens bestettigkt werd. ✳ herùff ich mit recht den khoùffbrieff verhört lesen hab ✳ und verrers der urthel umbgefragt, ✳ was min recht syge. ✳ ist uff mein umbfrag mit einhelliger urthel zù recht erkhant ✳ unnd gesprochen, ✳ die weyl
sy, richter und urthelsprecher, mergemeltten Kùngsfelder khoùffbrieff, ✳ des annfang also mit wortten luthet und stat: ✳ wir, grave Rùdolff von Habspurg, verjehen und thùnt khuͦndt fùr unsz ✳ und fùr alle unser erben, ✳ die wir herzù verbùnnden ꝫcꝭ, desse datùm stat also, der geben ist zù Laùffenburg inn unser stat an
dem nechsten sambstag nach dem heiligen tag ze Pfingsten, ✳ nach Christùs gebùrt tùsendt dreyhundert jar ✳ und dar inn dem sechzigösten jar, ✳ verhört lesen ✳ und den
am pergamen, aùch an der geschrifft mit einē anhangend₎ wächsel sygel versigelt an wappē unnd zeichen unversert und ungeschedigt gesehen haben, ✳ so erkhennen wir
obernempten khoùffbrieff ✳ mit allem seinē inhalt ✳ unnd zù vorderst, ✳ so veyl unnd weit der iren, den Kùnngsfelder hoff, ✳ sampt aller seiner zùgehörd mit zinnsz und zehend₎
beriert, ✳ inn und zù aller seiner wùrde und crafft, ✳ die er biszalher ✳ unnd fùrohin, ✳ die wil er unversert unnd one geschedigt bleipt, ✳ gehept hett, ✳ haben sol unnd mag, ✳
doch wie oben vergriffen ist, ✳ das solliches onen allen nachteil, schaden und abgang unsers gnedigen herren ✳ unnd deren gotzhùsz Sannct Blasien ✳ an iren brieven, rödeln,
urbarbiecher ✳ und all anderen rechten und gerechtigkheitten, ✳ so ir gnad₎ und gotzhùsz aùch zù Thyffenhùsern umb, an und zù iren beyden höffen ✳ sampt aller und jeder ir zùgehörd habenn, ✳ beschehen sol und ist, ✳ dan wir urthelsprecher sùnst niemādts nùnt ✳ verurtheilt und an oder abgesprochen haben wellen ✳ hiemit und in crafft disz brieffs, alles erberlich, gewēelich und one gevörden. ✳ diser urthel haben offt genāt von Bern von weg₎ des gotzhùsz Kùngsfelden brieff und sygel begert, ✳ die inen zù geben uff irn costen mit
recht erkhänt wörden sindt. ✳ es haben nach gewonheit disen brieff angeben obgenātter richter sambt beyden fùrsprechen, ✳ verrers herùmb urthel gesprochen ✳ Hännszlin
Beringer von Bernow, Jacob Diedtschin der jung von Mentzenschwandt, Ulrich Keyser und Hansz Mutter, beidt von Ybach, ✳ Caspar Schmidt von Adlisperg, ✳ Diebolt Trönlin
von Brùnaderen, ✳ und ander erber gerichts leùt mer, ✳ deren zù recht gnùg waren. ✳ des alles zù merher sicherheit und urkhùndt ✳ so hab ich, obgemeldtter waldtprobst, ✳ als richter
mein eygen insigel, ✳ doch hochgenātt₎ mein₎ g₎ herˀ ✳ und dero gotzhusz Sanct Blasien ✳ wie obstat, ✳ mir, einē erbern gericht, ✳ all unsern erben und nachkhom̄en in alweg one schaden,
an disen brieff gehenckht hab, ✳ der geben ist frytags, den sechs und zweintzigsten des weinmonats, ✳ nach Christi, unsers lieben herrē, gebùrtt gezalt fùnffzehenhùndert
dreyssig und syben jare. ✳